የኢትዮጵያ አየር መንገድ ለሌሎች አየር መንገዶች የአክሲዮን ድርሻ ሊሸጥ እንደሚችል ገለጸ
የግል ድርጅቶች ድርሻ መግዛት ቢፈልጉ በአየር መንገዱ ግሩፕ ኩባንያዎች እንደሚስተናገዱ ተጠቁሟልየኢትዮጵያ አየር መንገድ ግሩፕ የአክሲዮን ድርሻ በከፊል በመሸጥ ወደ ግል የተወሰኑ ድርሻዎችን ለትልልቅ የአፍሪካ አየር መንገዶች ማስተላለፉ እንደማይቀር ይፋ አደረገ፡፡ በእንግሊዝ ሳምንታዊ በረራውን ወደ 11 ያሳደገበትን የማንቸስተር ከተማ መዳረሻ ይፋ አድርጓል፡፡ የአየር መንገዱ ዋና ሥራ አስፈጻሚ አቶ ተወልደ ገብረ ማርያም ሪፖርተር ላቀረበላቸው ጥያቄ በሰጡት ምላሽ፣ አየር መንገዱ በአሁኑ ወቅት በአፍሪካ በሚገኙ በርካታ አየር መንገዶች ውስጥ በከፊልና ሙሉ በሙሉ ድርሻ እየገዛ በመሳተፍ ላይ ይገኛል፡፡ ይህ በመሆኑም እንደ ትልልቅ የሚባሉት ደቡብ አፍሪካ ያሉ አየር መንገዶች በኢትዮጵያ አየር መንገድ ውስጥ የባለቤትነት ድርሻ ለመግዛት ጥያቄ ካቀረቡ ሊስተናገዱ እንደሚችሉ ገልጸዋል፡፡ ከወራት በፊት በተላለፈው በኢሕአዴግ ሥራ አስፈጻሚ ኮሚቴ ውሳኔ መሠረት በከፊል ይዞታቸው ወደ ግል ይዛወራሉ ከተባሉት ውስጥ የኢትዮጵያ አየር መንገድ አንዱ መሆኑ ይታወቃል፡፡ ውሳኔውን ተከትሎም አየር መንገዱ በምን አግባብ የአክሲዮን ድርሻዎችን ለውጭ ኩባንያዎች እንደሚሸጥ ዝግጅት እየተደረገ እንደሚገኝ ያስረዱት አቶ ተወልደ፣ ዝርዝር ጉዳዮቹ በሒደት እንደሚገኙ አስታውቀዋል፡፡ይሁንና የአክሲዮን ሽያጩ በሁለት መንገድ እንዲከናወን መታቀዱንም ጠቁመዋል፡፡ አንደኛው ትልልቅ የሚባሉት አየር መንገዶች ጥያቄ በሚያቀርቡበት ወቅት የኢትዮጵያ አየር መንገድ ባለድርሻ የሚሆኑበት መንገድ ሲሆን፣ ሁለተኛው ደግሞ ሌሎች የግል ባለሀብቶችና ኩባንያዎች ፍላጎት ካላቸው በሌሎች የአየር መንገዱ ኩባንያዎች ውስጥ ባለድርሻ የሚሆኑበት አካሄድ መታሰቡን አብራርተዋል፡፡ አየር መንገዱ በቅርቡ ከዲኤችኤል ጋር ስምምት ባደረገበት በሎጂስቲክስ ዘርፍ፣ በሆቴልና በምግብ ዝግጅት፣ በአቪዬሽን አካዴሚው፣ በካርጎ፣ የግራውንድ አገልግሎት፣ በኤሮስፔስ ማኑፋክቸሪንግና በሌሎችም ዘርፎች የሚንቀሳቀሱ ኩባንያዎቹ ውስጥ እንዲሳተፉ ሊያደርግ የሚችልበት አግባብ እንደሚኖር ተብራርቷል፡፡ ይህ ቢባልም የኩባንያውን የሀብት ግመታና መሰል ሥራዎች ማከናወን ገና እንዳልተጀመረ ከአቶ ተወልደ ገለጻ ለመረዳት ተችሏል፡፡  የአየር መንገዱ ድርሻ ለአገር ውስጥም ሆነ ለውጭ ባለሀብቶች በከፊል ይሸጣል የሚለው ውሳኔ ከጅምሩ በመንግሥት ላይ የሰላ ትችት ማስከተሉ ይታወሳል፡፡ ባለሙያዎች በአየር መንገዱ ላይ የተላለፈው ውሳኔ እንዲጤን ሲወተውቱ ሰንብተዋል፡፡ የኢኮኖሚ ባለሙያዎቹ አቶ ዘመዴነህ ንጋቱና ኢዮብ ተስፋዬ (ዶ/ር) አየር መንገዱ እንደ ሌሎች የመንግሥት የልማት ድርጅቶች ታይቶ ይሸጥ መባሉን ከማይቀበሉትና መንግሥት ውሳኔውን መልሶ እንዲፈትሽ ከሚያሳስቡት መካከል የሚጠቀሱት ግንባር ቀደሞቹ ናቸው፡፡ ይህ በእንዲህ እንዳለ፣ ከሰኞ ታኅሳስ 1 ቀን 2011 ዓ.ም. ጀምሮ ሁለተኛው መዳረሻ በሆነው የማንቸስተር ከተማ በሳምንት አራት ቀናት መብረር የጀመረበትን ሥነ ሥርዓት አየር መንገዱ አከናውኗል፡፡ ላለፉት 46 ዓመታት በእንግሊዝ ለንደን ከተማ ተወስኖ የቆየው የበረራ አገልግሎት ማንቸስተር ከተማን በማካተቱ በሳምንት የነበረውን የሰባት ቀናት በረራ ወደ 11 ከፍ አድርጎታል፡፡ የማንቸስተር በረራው በአሁኑ ወቅት በብራሰልስ በኩል ለጊዜው እንደሚከናወን ያስታወቁት አቶ ተወልደ፣ ወደፊት በቀጥታ መብረር እንደሚጀመር አስረድተዋል፡፡በአፍሪካ ከ60 በላይ መዳረሻዎች ያሉት አየር መንገዱ፣ በአፍሪካ 80 በመቶ የአየር ትራንስፖርት ከተቆጠሩት የውጭ ኩባንያዎች ማለትም ከኤምሬትስ፣ ከኢትሃድ፣ ከተርኪሽና ከሌሎችም ትልልቅ አየር መንገዶች ጋር በመፎካከር ላይ ይገኛል፡፡ በመላው ዓለም 118 መዳረሻዎች ያሉት አየር መንገዱ በመጪው ሳምንት ወደ ሞስኮ መብረር እንደሚጀምር አስታውቋል፡፡ ወደ ፈርንሣይ ማርሴይ ከተማ በረራ ለመጀመር ድርድር እያካሄደ እንደሚገኝና ፈቃድ ለማግኘት መቃረቡን አቶ ተወልደ አስታውቀዋል፡፡ ለአፍሪካ መንገደኞች ዋናው የአየር ትራንስፖርት አቅራቢ የሆነው የኢትዮጵያ አየር መንገድ፣ ከደንበኞቹ ውስጥ ከ70 በመቶው በላይ የትራንዚት መንገደኞች በመሆናቸውም ጭምር የአፍሪካ መንገደኞችን ከተቀረው ዓለም ጋር የማገናኘቱ ተግባር ላይ ከፍተኛ ውድድር እንዳለበትም አስታውቋል፡፡በአሁኑ ወቅት ከጋና፣ ከዛምቢያ፣ ከኮትዲቯር፣ ከማሊ፣ ከሩዋንዳ፣ ከቡርኪና ፋሶ እንዲሁም በቅርቡ ሙሉ በሙሉ ከሞዛምቢክ አየር መንገድ ድርሻ በመግዛት በባለቤትነት እያስተዳደረ የሚገኘው የኢትዮጵያ አየር መንገድ፣ ከ110 በላይ አውሮፕላኖችን በማሰማራት በሁለተኛ ደረጃ ከሚከተለው የግብፅ አየር መንገድ (69 አውሮፕላኖች አሉት) በብዙ ርቆ በአፍሪካ ቀዳሚው በመሆን ይመራል፡፡ 